Un cutremur asemănător celui din 1977 ar putea duce la moartea a peste 4.000 de persoane în Bucureşti. Estimarea aparţine Băncii Mondiale, iar managerul de ţară al instituţiei susţine că este îngrijorător faptul că cea mai mare parte a PIB-ului României este produsă în zona cea mai expusă seismelor.

Tatiana Proskuryakova, manager de ţară al Băncii Mondiale: „Bucureștiul este capitala din Uniunea Europeană cu cel mai ridicat risc de dezastru seismic. Dacă stați să vă gândiți, mulți erați în viață în 1977, când a fost ultimul mare cutremur care a lovit Bucureștiul și atunci peste 1.500 de persoane au murit. Dacă un cutremur asemănător ar avea loc astăzi, vor fi cu siguranță peste 4.000. Este alarmant să te gândești că 70-80% din PIB-ul României este produs în zone expuse riscului seismic. Este important să fie investiții pentru o infrastructură mai bună, dar să aveți și proceduri mai bune de management în cazul dezastrelor”.